Imtella' Novembru 19, 2020 - Aġġornata 19 Ta' Novembru, 2020 4:32pm Matul il-pandemija n-negozji tal-familja żdiedu b'aktar minn 40%, bil-Ministru Silvio Schembri jgħid li minflok ma qatgħu qalbhom, in-negozji tal-familja sabu modi kif jagħtu servizzi innovattivi fosthom bl-użu tas-servizzi diġitali bħal dawk online. Il-Ministru ħabbar ukoll li biex ikompli jagħti kuraġġ lil dawn in-negozji, il-Gvern estenda t-tnaqqis tat-taxxa tal-boll għal sena oħra, u huwa stmat li se jiffranka lil dawn in-negozji 'l fuq minn €7 miljuni. L-ammont ta' negozji tal-familja rreġistrati din is-sena huwa ta' 188, żieda ta' kważi 80 negozju meta mqabbel man-numru ta' negozji tal-familja li kienu rreġistrati s-sena l-oħra. Dan ħareġ waqt webinar dwar in-negozji tal-familja organizzat mill-Malta Enterprise. TVM tkellem mar-regolatur tal-Uffiċċju għan-negozji tal-familja Dr Joe Gerada, li ilu mill-2017 jassisti lin-negozji tal-familja b'diversi skemi, b'mod partikolari fi żmien il-pandemija. "Matul il-pandemija rajna li issa ġejna 188 irreġistrati, aħna ngħinu lin-negozji kollha imma dawn ituhom iktar għajnuna biex ikunu fl-istess livell mal-oħrajn". Dr Gerada qal li permezz tal-iskema Micro Invest tal-Malta Enterprise fi 3 snin in-negozji tal-familja bbenefikaw bejniethom minn kważi €3 miljun, filwaqt li mill-iskema Family Business Advisory, dawn in-negozji ngħataw bejniethom €95,000. Meta kien qed jindirizza l-webinar, il-Ministru għall-Ekonomija, Investiment u Negozji Żgħar Silvio Schembri qal li l-Gvern se jestendi b'sena oħra t-tnaqqis tat-taxxa tal-boll għal 1.5% lin-negozji tal-familja. Qal li fl-aħħar 3 snin in-negozji tal-familja ffrankaw €23 miljun, u b'din il-miżura se jkomplu jiffrankaw madwar €7 miljun oħra matul din is-sena. "Skemi oħrajn bħal Micro invest, jekk tkun irreġistrat bħala family business, l-għajnuna tkun iktar għolja u l-messaġġ hu biex dawn jersqu 'l quddiem, negozji reżiljenti f'din il-pandemija biex jibbenefikaw mill-iskemi tal-Gvern". Skont ċifri tal-Malta Enterprise, 75% tan-negozji f'Malta huma negozji tal-familja, u bejniethom jimpjegaw mal-40,000 ħaddiem.